AZ ELSŐFOKÚ BÍRÓSÁG ÍTÉLETE
(fellebbezési tanács)
2007. szeptember 12.
T‑20/07. P. sz. ügy
Az Európai Közösségek Bizottsága
kontra
Eleni Chatziioannidou
„Fellebbezés – Közszolgálat – Tisztviselők – Nyugdíjak – A nyugdíjra jogosító szolgálati idő számításáról szóló bizottsági határozatot megsemmisítő elsőfokú ítélet – A nemzeti nyugdíjjogosultság átvitele”
Tárgy: Az Európai Unió Közszolgálati Törvényszékének (első tanács) az F‑100/05. sz., Chatziioannidou kontra Bizottság ügyben 2006.
november 14‑én hozott ítélete (EBHT‑KSZ 2006., I‑A‑1‑129. és II‑A‑1‑487. o.) ellen benyújtott, annak hatályon kívül helyezése
iránti fellebbezés.
Határozat: Az Elsőfokú Bíróság a fellebbezést elutasítja. Az Elsőfokú Bíróság a Bizottságot kötelezi a költségek viselésére.
Összefoglaló
Tisztviselők – Nyugdíjak – A Közösségeknél történő szolgálatba lépés előtt szerzett nyugdíjjogosultság – A közösségi rendszerbe
történő átvitel
(Személyzeti szabályzat, VIII. melléklet, 11. cikk, (2) bekezdés; 1103/97 tanácsi rendelet, 1. és 3. cikk és 974/98 tanácsi
rendelet, 14. cikk)
Az euró bevezetésével kapcsolatos egyes rendelkezésekről szóló 1103/97 rendelet – mivel az 1. cikke alapján a jogalkotási
és a jogszabályi [helyesen: törvényi és rendeleti] rendelkezésekre, valamint a közigazgatási intézkedésekre egyaránt alkalmazandó –
nem értelmezhető úgy, mint amely arra korlátozódik, hogy kötelezővé teszi a szerződések folytonosságának elvét. A rendeletben
ugyanis az euróra való áttérés semlegességének követelménye szerepel, amely – bár a szerződések világában a szerződések folytonosságának
elvét jelenti – a rendelet hatálya alá tartozó valamennyi összes jogi eszközre alkalmazandó. Konkrétabban az 1103/97 rendelet
3. cikkéből az következik, hogy az euró bevezetése semmiben nem változtat a különösen az ebben a rendeletben említett törvényi
és rendeleti rendelkezéseken, és azokat változatlanul kell alkalmazni mind az euró bevezetése előtt, mind az azt követően
hatályukba tartozó helyzetekre. Következésképpen az 1103/97 rendelet nem követel meg semmilyen, az euró bevezetését megelőző
akár szerződéses, akár nem szerződéses kapcsolatot a folytonosság elvének az említett cikkben szereplő jogi eszközök hatálya
alá tartozó helyzetekre történő alkalmazásához.
Ebből következően, ha a jogalkotó vagy az érintett hatóságok az 1103/97 rendelet 3. cikkének hatálya alá tartozó jogi eszközt
akarnak módosítani, vagy mentesíteni akarnak annak végrehajtása alól, kifejezetten módosítaniuk kell ezt a jogi eszközt. Következésképpen,
a 1103/97 rendeletnek megfelelően, az euró bevezetését követően a Bizottságnak a személyzeti szabályzat VIII. melléklete 11. cikke
(2) bekezdésének általa elfogadott általános végrehajtási rendelkezéseiben megállapított aktualizáltközépárfolyam-mechanizmust
változatlanul kellett alkalmaznia az e pénznemet bevezető tagállamokban szerzett nyugdíjjogosultságok átvitele iránti kérelmekre.
Ezzel szemben, ha e rendelkezéseket más hatállyal akarná alkalmazni, módosítania kellene azokat.
(lásd a 34. és 41–43. pontot)
Hivatkozás: a Bíróság 92/87. és 93/87. sz., Bizottság kontra Franciaország és Egyesült Királyság egyesített ügyekben 1989.
február 22‑én hozott ítéletének (EBHT 1989., 405. o.) 22–24. pontja.